text: 11.000 løber lørdag aften halvmaraton på den nye Lillebæltsbro
  06 maj 2017 kl. 11.05
  Når det årlige Lillebælt Halvmarathon finder sted lørdag aften, giver det mærkbare trafikale ændringer for trafikanterne. 
  
  
  
  
  Bilisterne skal i år væbne sig med ekstra tålmodighed, når Lillebælt Halvmarathon i aften afvikles. I år skal løberne over den nye Lillebæltsbro to gange, hvilket vil give en del forsinkelser for de trafikanter, der skal krydse broen.  
  Trafikanterne skal forvente de største gener i tidsrummet kl. 18-19, hvor der kan være op til 20 minutters længere rejsetid på grund af færre farbare spor og en hastighedsbegrænsning på 80 km/t på broen.  I tidsrummet fra kl. 17.30 til kl. 18.00 vil der være to farbare spor i hver retning, og i mellem kl. 18 og 01 vil der kun være ét farbart spor i hver retning. Og søndag nat mellem kl. 01 og kl. 06 vil der være to farbare spor i hver retning. 
  Alle de vestgående til- og frakørsler ved Middelfart samt alle til- og frakørsler ved Fredericia S er spærrede fra kl. 18 i forbindelse med arrangementet. Vejdirektoratet forventer, at spærringen ophører omkring midnat.
  Den trafikale omlægning er nødvendig for at sikre løbernes sikkerhed. Bilister kan holde sig orienteret via trafikinfo.dk eller via app’en Trafikinfo.
  Du kan følge løbet LIVE her
  .
  